

 VLADA REPUBLIKE HRVATSKE

Zagreb, 12. rujna 2019.

**PREDLAGATELJ:** Ministarstvo uprave

**PREDMET:** Nacrt prijedloga zakona o izmjeni Zakona o osobnom imenu, s Nacrtom konačnog prijedloga zakona

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG ZAKONA O IZMJENI ZAKONA O OSOBNOM IMENU**

**I. USTAVNA OSNOVA ZA DONOŠENJE ZAKONA**

 Ustavna osnova za donošenje ovoga Zakona sadržana je odredbi članka 2. stavka 4. podstavka 1. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Zakonom o osobnom imenu (Narodne novine, br. 118/12 i 70/17) uređuje se postupak određivanja i promjene osobnog imena hrvatskih državljana. Odredbama važećeg Zakona o osobnom imenu propisano je da o promjeni osobnog imena hrvatskih državljana rješava služba za opću upravu ureda državne uprave u županiji odnosno Gradski ured za opću upravu Grada Zagreba.

U Nacionalnom programu reformi 2019. u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“ postavljen je cilj unaprjeđenja sustava državne uprave putem novog normativnog okvira kojim će se omogućiti učinkovitije obavljanje poslova državne uprave.

Slijedom izvršavanja utvrđenih reformskih mjera i aktivnosti donesen je novi Zakon o sustavu državne uprave (Narodne novine, broj 66/19).

Člankom 7. Zakona o sustavu državne uprave propisano je da se pojedini poslovi državne uprave određeni tim Zakonom, mogu povjeriti jedinicama lokalne i područne (regionalne) samouprave ili drugim pravnim osobama, a člankom 9. stavkom 2. da se sredstva za obavljanje povjerenih poslova državne uprave osiguravaju u državnom proračunu, ako zakonom nije drukčije propisano.

S obzirom da uredi državne uprave u županijama nisu ustrojeni novim Zakonom o sustavu državne uprave, dosadašnje poslove vezane uz promjenu osobnog imena, koje su obavljali uredi državne uprave u županijama, potrebno je povjeriti županijama, odnosno Gradu Zagrebu.

Stoga je stupanjem na snagu novog Zakona o sustavu državne uprave potrebno izmijeniti odredbe Zakona o osobnom imenu kako bi taj Zakon bio usklađen s promjenama u sustavu državne uprave.

**III. OCJENA SREDSTAVA POTREBNIH ZA PROVEDBU ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskoga sabora (Narodne novine, br. 81/13, 113/16, 69/17 i 29/18) predlaže se donošenje ovoga Zakona po hitnom postupku.

Nacionalnim programom reformi 2019., u okviru mjere 1.4.4. Decentralizacija i racionalizacija, s ciljem unaprjeđenja sustava državne uprave putem novog normativnog okvira kojim će se omogućiti učinkovitije obavljanje poslova državne uprave te profesionalizirati državnu upravu, predviđena je aktivnost 1.4.4.2. Donošenje Zakona o sustavu državne uprave. Radi provedbe ove mjere, koja je započela stupanjem na snagu Zakona o sustavu državne uprave (Narodne novine, broj 66/19), kojim je pored ostalog predviđen prestanak rada ureda državne uprave u županijama te dužnosti pomoćnika ministra, potrebno je s navedenim uskladiti odredbe posebnih zakona kojima se uređuje navedeni sadržaj.

S obzirom na to da je krajnji rok za provedbu ove mjere prosinac 2019. godine te imajući u vidu rokove za usklađivanje s odredbama Zakona o sustavu državne uprave propisane prijelaznim odredbama tog Zakona, potrebno je da posebni zakoni stupe na snagu istodobno, 1. siječnja 2020. godine.

**KONAČNI PRIJEDLOG ZAKONA O IZMJENI ZAKONA O OSOBNOM IMENU**

**Članak 1.**

U Zakonu o osobnom imenu (Narodne novine, br. 118/12 i 70/17) u članku 6. stavak 3. mijenja se i glasi:

„O promjeni osobnog imena, kao povjerenom poslu državne uprave, rješava nadležno upravno tijelo županije, odnosno Grada Zagreba prema prebivalištu podnositelja zahtjeva.“.

U stavku 4. riječi: „Nadležni ured dužan je“ zamjenjuju se riječima: „Nadležno upravno tijelo iz stavka 3. ovoga članka dužno je“.

**Članak 2.**

Ovaj Zakon objavit će se u Narodnim novinama, a stupa na snagu 1. siječnja 2020. godine.

**O B R A Z L O Ž E N J E**

**Uz članak 1.**

Ovim člankom utvrđeno je da nadležno upravno tijelo županije, odnosno Grada Zagreba rješava o promjeni osobnog imena, kao povjerenom poslu državne uprave.

**Uz članak 2.**

Odredbom je određeno stupanje Zakona na snagu.

**TEKST ODREDBE VAŽEĆEG ZAKONA KOJA SE MIJENJA**

Članak 6.

Svaka osoba ima pravo promijeniti osobno ime.

Podnositelj zahtjeva za promjenu osobnog imena dužan je priložiti uvjerenje suda da se protiv njega ne vodi kazneni postupak.

O zahtjevu za promjenu osobnog imena rješava nadležni ured državne uprave u županiji odnosno Gradski ured za opću upravu Grada Zagreba prema prebivalištu podnositelja zahtjeva.

Nadležni ured dužan je u postupku promjene osobnog imena za podnositelja zahtjeva zatražiti dostavu uvjerenja o podacima iz kaznene evidencije.

Promjene osobnog imena koje su hrvatskim državljanima odobrene po propisima drugih država, a kojim se više ne služe jer su stekli novo osobno ime, upisuju se u maticu rođenih bez provođenja postupka promjene osobnog imena.